
PROCES VERBAL

Nr.81 din 16.09.2010

al şedinţei Consiliului de Observatori al Instituţiei Publice Naţionale 

a Audiovizualului Compania “Teleradio-Moldova”
Începutul şedinţei: ora 16:00
Au fost prezenţi:

membrii Consiliului de Observatori Eugeniu RÎBCA, Viorica BOGATU (CUCEREANU), Raisa LOZINSCHI-HADEI, Aurelia PERU-BALAN, Vitalie ŢAPEŞ, Mariana ŞLAPAC, Viorica MEŞINĂ-PRODAN, Tudor TATARU.

A lipsit: Igor MUNTEANU.
Ordinea de zi plasată pe site:

1. Declararea vacanţei funcţiei de membru al Consiliului de Observatori.

2. Regulamentul privind sistemul de salarizare în IPNA Compania „Teleradio-Moldova”.

3. Raportul Asociaţiei Presei Electronice APEL „Monitorizarea reflectării campaniei electorale pentru Referendumul constituţional din 5 septembrie 2010”.
4. Diverse.

E.Rîbca: Stimaţi membri ai CO, stimată audienţă, bună ziua! Constat prezenţa a 8 din cei 9 membri ai Consiliului de Observatori. Supun votului începerea şedinţei de azi.

S-a votat: “Pentru” – unanim (8 voturi).
E.Rîbca: În conformitate cu p.35, 36, 37 din Regulamentul CO, prezenta şedinţă a fost convocată de preşedintele CO. Ordinea de zi şi materialele au fost expediate membrilor CO. Ordinea de zi a fost publicată în conformitate cu Regulamentul CO pe site-ul www.trm.md, membrii CO fiind anunţaţi cu 3 zile înainte de şedinţă.
Vă propun examinarea următoarelor chestiuni în Ordinea de zi:
1. Alegerea secretarului şedinţei din 16 septembrie a Consiliului de Observatori.

2. Declararea vacanţei funcţiei de membru al Consiliului de Observatori.

3. Regulamentul privind sistemul de salarizare în IPNA Compania „Teleradio-Moldova”.

4. Raportul Asociaţiei Presei Electronice APEL „Monitorizarea reflectării campaniei electorale pentru Referendumul constituţional din 5 septembrie 2010”.

5. Diverse.

Detalierea chestiunii Diverse urmează a fi efectuată după examinarea celorlalte chestiuni. În acest context, intenţionez să propun examinării mai multe chestiuni, inclusiv Scrisorile din partea administraţiei Companiei. Aveţi propuneri, sugestii?
A.Peru-Balan: Am o replică privind programul informativ de ieri. Propun să vorbim acum, când este public în sală.

E.Rîbca: Propun să supunem votului, succesiv, Ordinea de zi şi propunerea dnei A.Peru-Balan de a include în Ordinea de zi subiectul propus. Supun votului Ordinea de zi anunţată.

S-a votat: “Pentru” – unanim (8 voturi).

E.Rîbca: Urmează să supun votului aprobarea propunerii de a include în Ordinea de zi, cu nr.1, chestiunea pe care vă rog s-o formulaţi.
A.Peru-Balan: Aplicarea unor tehnici în buletinul informativ.

E.Rîbca: Supun votului. Rog să votaţi.

S-a votat: “Pentru” – 7 voturi.

„Abţinut” – 1 vot (E.Rîbca).
E.Rîbca: Se oferă cuvânt dnei A.Peru.

A.Peru-Balan: Ieri, în ediţia „Mesager”, au fost 5 intervenţii prin telefon. Avem 1/3 din emisiuni dezbateri. Este vorba de unele reportaje care nu necesitau a doua sursă.

Primul subiect relata despre o conferinţă cu participarea Preşedintelui Republicii Moldova. Aşa eveniment nu se comentează. Cu atât mai mult că a fost comentat de un jurist. Din cele 5 intervenţii, se putea admite doar una. Ceea ce se face este un amatorism. Este o confuzie informaţională. Telespectatorul nu prea înţelege mesajul. Se dă o informaţie, după care – un comentariu.
Nu am văzut un buletin unde prezentatorul să vină în cămaşă în carouri şi fără cravată. Avem stilişti. Este faţa televiziunii. Prezentatorul mai trebuie temperat. În gura lui „jaful” sună „jeaf”. Mai român decât românii nu se poate fi.

Informaţia trebuie plasată în formulă clasică. Observ acum o degradare la ştiri, deşi au venit profesionişti.

E.Rîbca: Stimaţi colegi, aveţi careva intervenţii, comentarii?

M.Şlapac: Ieri a fost înmormântată prima femeie-academician din Republica Moldova, dna Tatiana Constantinov. Nu s-a prezentat nicio ştire. Doamna are merite deosebite în domeniul geografiei.

E.Rîbca: Stimaţi colegi, mai sunt întrebări? Propuneri nu sunt.

Constat că subiectul cu nr.1 este epuizat.
În continuare urmează să alegem secretarul şedinţei CO din 16 septembrie 2010. Funcţia este vacantă. Doritori de a ocupa această funcţie sunt? Nu sunt. Rog să înaintaţi candidaturi ale secretarului şedinţei.
V.Ţapeş: Dna V.Bogatu (Cucereanu).

E.Rîbca: Supun votului aprobarea hotărârii nr.192 Cu privire la alegerea secretarului şedinţei din 16 septembrie 2010. Dispozitivul hotărârii:
1. Se constată absenţa candidaţilor, din rândul membrilor Consiliului de Observatori, la funcţia vacantă de secretar al Consiliului de Observatori.

2. În conformitate cu p.4 din Hotărârea Consiliului de Observatori nr.1/150 din 23.04.2010 cu privire la vacanţa funcţiei de secretar al Consiliului de Observatori, secretar al şedinţei Consiliului de Observatori din 16 septembrie 2010 este aleasă Viorica Bogatu.

3. IPNA Compania “Teleradio-Moldova” va acorda secretarului şedinţei remuneraţie pentru participare la şedinţă, echivalentă cu cea a unui membru al Consiliului de Observatori.

S-a votat: “Pentru” – unanim (8 voturi).

E.Rîbca: Următoarea chestiune din Ordinea de zi – Declararea vacanţei funcţiei de membru al Consiliului de Observatori. În luna august, a fost numit în funcţie de ambasador al Republicii Moldova în SUA colegul nostru I.Munteanu. La 18 august a fost depusă Declaraţia de demisie a dlui Igor Munteanu. În conformitate cu prevederile art.59 lit.a) din Codul audiovizualului al Republicii Moldova şi în baza p.20 şi p.51 din Regulamentul Consiliului de Observatori al Instituţiei Publice Naţionale a Audiovizualului Compania "Teleradio-Moldova", aprobat prin Hotărîrea Consiliului de Observatori nr.1/3 din 09.02.2007 vacanţa funcţiei de membru CO se constată de către CO. În acest context am pregătit proiectul hotărârii, în care se prevede:
1. Se declară vacantă funcţia de membru al Consiliului de Observatori.

2. Se solicită Parlamentului Republicii Moldova şi Consiliului Coordonator al Audiovizualului demararea procedurii de desemnare în funcţie a unui nou membru al Consiliului de Observatori.
3. Preşedintele Consiliului de Observatori, în termen de 3 zile lucrătoare, va informa Parlamentul Republicii Moldova şi Consiliul Coordonator al Audiovizualului asupra prezentei hotărâri.
4. Prezenta hotărâre intră în vigoare în ziua adoptării.

Stimaţi colegi, aveţi sugestii, propuneri? Nu sunt. Supun votului.
S-a votat: “Pentru” – unanim (8 voturi).

E.Rîbca: Următoarea chestiune din Ordinea de zi ţine de Regulamentul privind sistemul de salarizare în IPNA Compania „Teleradio-Moldova”. Menţionez că la şedinţa de astăzi a fost invitată administraţia Companiei – preşedintele Companiei, directorul radiodifuziunii, care este şi preşedintele comisiei speciale. De asemenea, în temeiul unor scrisori, adresate de angajaţii Companiei CO, Comisiei de evaluare a sistemului de salarizare, Comisiei parlamentare de profil, la această şedinţă este prezentă şi dna Corina Fusu.
Stimaţi colegi, la şedinţa CO este prezent un număr mare de salariaţi ai Companiei „Teleradio-Moldova”. Propun să organizăm dezbaterile în felul următor:

1. oferim cuvânt reprezentanţilor administraţiei;
2. oferim cuvânt reprezentanţilor salariaţilor şi altor persoane prezente la şedinţă, inclusiv dnei C.Fusu.

R.Lozinschi-Hadei: Sunt de acord cu ordinea propusă, dar vreau să aflu dacă dispunem de rezultatele chestionarelor.

E.Rîbca: Aţi primit materialele pentru şedinţa de astăzi. Este un volum foarte mare de documente. A fost decizia mea de a nu vă prezenta aceste anexe, care sunt numeroase. Ele sunt. Am intenţionat să nu intrăm în detalii.

Pentru început ofer cuvânt reprezentanţilor administraţiei.

C.Marin: S-a luat decizia de a reveni la principiile de salarizare a angajaţilor IPNA. Atunci CO a alocat 2 luni, deşi solicitasem 3 luni, timp în care trebuia să fie elaborate aceste principii.
A fost creat un grup de lucru, în frunte cu A.Dorogan, care trebuia să evalueze sistemul actual de salarizare şi să vină cu o nouă concepţie de salarizare a angajaţilor. Acest document a fost elaborat şi distribuit în colectiv pentru familiarizare, ca să vină cu sugestii de îmbunătăţire.
Astăzi comisia este în măsură să prezinte rezultatele muncii. Nu vreau să intru în detalii, căci dl A.Dorogan va face toate precizările de rigoare.

A.Dorogan: Raportul ţine de evaluarea şi perfecţionarea sistemului de salarizare al IPNA Compania „Teleradio-Moldova”. Comisia a fost alcătuită din 11 membri, angajaţi ai Companiei, şi 2 reprezentanţi ai Ministerului Muncii şi ai Sindicatelor. Am lucrat timp de 3 luni de zile.
Iniţial, trebuia să ştim coordonatele, situaţia  existentă în domeniul remunerării angajaţilor, să cunoaştem prevederile legale, inclusiv experienţa anterioară. Un alt obiectiv a fost să cunoaştem practicile din instituţiile similare.
Am introdus în raport informaţii relevante, în calitate de bază de documentare. Am realizat un chestionar ce a fost repartizat angajaţilor. Din cele 500 repartizate, am primit doar 450, care au fost analizate şi procesate. Sumar, peste 80% din cei chestionaţi nu sunt mulţumiţi de felul cum sunt remuneraţi.
Sistemul actual de salarizare nu prevede criterii clare şi transparente de stabilire a treptelor de salarizare pentru angajaţii Companiei, permiţând stabilirea arbitrară a treptelor de salarizare şi a onorariilor lunare. Actualul sistem de remunerare nu prevede un mecanism de trecere de la o treapta de salarizare la alta şi nu există un mecanism de evaluare continuă a performanţelor angajaţilor, care să stimuleze profesionalismul şi calitatea, precum şi să ofere temei pentru stabilirea şi revizuirea treptelor de salarizare pe baza meritelor fiecărui salariat.

În acest context, la capitolul recomandări, considerăm oportună modificarea actualului sistem de salarizare şi trecerea la unul nou – gradual, în două etape. Pe termen scurt este necesar să se elimine sistemul actual – nesusţinut şi neproductiv de onorarii, care generează rutină în loc de calitate. Totodată, sondajele arată că nu toţi acceptă: o mare parte din angajaţi consideră că această modalitate de remunerare trebuie să rămână. Comisia a fost susţinută părerea, în mod aproape unanim, privind abandonarea acestui mecanism de salarizare învechit, sovietic.

Astăzi, rezultatele muncii sunt remunerate conform normei. De exemplu pentru un salariu de 2400 de lei se realizează 50 de minute. Onorariul este în proporţie de 1000 de lei pentru 100 de minute. Aceasta e partea văzută în cifre.
Altă parte a lucrurilor este că nimeni nu duce o evidenţă, în redacţii, a volumului de muncă, a ceea ce face angajatul.

Comisia recomandă renunţarea la „sistemul de salarizare la onorariu” în favoarea majorării salariilor fixe. Salariul trebuie să se constituie din „partea fixă” şi „partea variabilă”, ce constă din suplimente.

Am avut discuţii privind vechimea în muncă. După mine, este un termen învechit. Eu l-aş înlocui cu „bonus de fidelitate” sau „bonus pentru experienţă în domeniu”.

Putem avea bonusuri sau suplimente specifice pentru cei care lucrează în emisie directă sau pentru regim de actualităţi. Acestea trebuie să fie prevăzute în fişele de post ale angajaţilor.
Există o practică încetăţenită în majoritatea instituţiile membre ale UERT –  evaluările periodice. În unele instituţii evaluările sunt anuale, în altele – mai des. Consider că în IPNA evaluările trebuie să se facă anual, stabilindu-se majorări sau micşorări de salariu în funcţie de manifestările angajatul în perioada respectivă.

La capitolul Evaluare am prevăzut doar cadrul general şi principiile, ulterior existând posibilitatea concretizării în raport cu funcţia evaluată. Ceea ce se propune este doar un concept.
Dacă alegem astăzi această cale – direcţia strategică de schimbare a mecanismului de salarizare, atunci aceasta trebuie îmbunătăţită: vom lucra la concretizarea funcţiilor şi categoriilor acestora, vor fi elaborate fişele de post.

După elaborarea draft-ului, acesta a fost prezentat spre discuţii. Ulterior l-am prezentat din nou colectivului şi am colectat toate propunerile. Sunt propuneri bune, concrete, dar nu puteau fi incluse în acest document, fără o procesare suplimentară, de conţinut.
În Companie sunt utilizate aceste nivele şi trepte de salarizare, care s-a dovedit un sistem bun. Marele adevăr este că aplicarea lor a fost una închisă, netransparentă şi nimeni nu a ştiut de ce are anume una ori altă categorie şi treaptă. Rămânem la ideea să schimbăm treapta 1 de salarizare cu marja minimă de 1100 de lei.
Propunem principii, existente şi aplicate în multe instituţii. Nu este invenţia noastră. Principiile date au aplicare şi dau rezultate.
Nu pretindem că înaintăm un regulament. Este un raport, prin care am încercat să propunem o baza de date, ce ne motivează să facem 2 schimbări: să abandonăm parţial practica onorariilor şi să introducem evaluarea anuală, în cadru căreia ne putem demonstra valoarea şi renegocia salariile.

E.Rîbca: Reamintesc că la una din şedinţele anterioare am supus discuţiilor problema salarizării, în baza unui demers din partea a 70 de salariaţi. Atunci am stabilit necesitatea modificării principiilor de salarizare şi omiterea sistemului de onorarii, criticat de mulţi angajaţi.
Prezenţa angajaţilor Companiei la şedinţa CO este un bun prilej să punem în discuţie mai multe probleme. Îi invit pe salariaţi să ia cuvântul.
V.Galaicu: Nimeni nu spune că onorariile sunt bune. Nu înţelegem ce înseamnă acest bonus. Onorariile se puneau subiectiv, în funcţie de emisiune, categorie, realizator. În ceea ce priveşte bonusurile, nu este clar, căci scrie la discreţia administraţiei, şefului de subdiviziune. Nu aţi propus nimic bun pentru scoaterea onorariilor. Nu ştim care e suma totală a onorariilor …
C.Marin: Aproximativ 4 milioane de lei pe an.

V.Galaicu: Conform proiectului, din acea sumă mizerabilă 30% se iau pentru bonusuri, 10% – pentru onorarii în exterior şi 60% – pentru majorarea salariului tuturor. Oamenii de creaţie pierd din start 60% din salariu.
Altă problemă generală – evaluarea. Nimeni nu este împotriva unei evaluări. Am fost deseori evaluaţi şi testaţi. Am trecut evaluarea la comunişti. Am fost testaţi. C.Fusu şi A.Aramă, două specialiste din TV, au fost date afară.

Cine creează Comisia? Iarăşi administraţia?
A.Dorogan: Noi nu supunem discuţiei un regulament, ci un concept.

V.Galaicu: Deci, administraţia creează această Comisie de evaluare, numindu-i pe cei de care are nevoie. Aşa au făcut şi comuniştii.

Eu sunt împotriva evaluării. Să vă dau un exemplu. La Academia de Ştiinţe, o doamnă şi-a susţinut recent teza pentru titlul de doctor habilitat. A muncit mult. Peste câteva zile dl M.Ghimpu îi oferă un premiu, iar ea nu trece Comisia de evaluare a Institutului!
Din tot ce se spune aici, transpare subiectivismul.

Nu am înţeles de ce nu vă place formula „vechime în muncă”? Este şi în legislaţia în vigoare. Numiţi-o cum vreţi, inclusiv „bonus pentru vechime în muncă”. Noi suntem bugetari. V-aţi bătut joc de noi. Dacă eu fac aceleaşi emisiuni ca durată şi calitate, de rând cu alt redactor, care este la fel de bun, dar care are numai 3 ani de lucru în TV, eu trebuie să primesc mai mult ca el. Eu am stat până la 23.30 la montaj, veneam pe jos… noi am făcut TV publică, am fost şi bătuţi. Sunt multe femei necăsătorite, fără copii pentru că nu au fost acasă la timp. Acesta este preţul pentru „vechimea în muncă”. M-aţi insultat, spunând că este ceva sovietic. Aceasta înseamnă fidelitate, pentru care ne-am pierdut sănătatea.

Nu s-a vorbit nimic despre condiţiile nocive, de parcă nu ar fi fost. Vă aduc la cunoştinţă că în grupul meu de creaţie de jumătate de an s-au depistat 2 oameni cu cancer la sân, nu mai vorbesc de cameramanul care are leucemie. Aceasta înseamnă că nu avem condiţii nocive? Avem atâtea antene. În sala de montare nr.5 se primeşte pentru condiţii nocive, iar în sala 7 nu se primeşte, cu toate că este acelaşi aparataj. Când s-a făcut ultima evaluare a nivelului radiaţiei? Conform contractului colectiv de muncă se face în fiecare an.

Înţeleg că acest raport nu este pentru a se face bine colectivului. Este un raport de criză. Noi înţelegem că suntem în criză. Dacă suntem în criză, hai să fim toţi. De ce Comisia de evaluare a permis angajaţi cu 7-8 mii lei în condiţii de criză şi care nu sunt dintre cei mai buni? Conform Codului audiovizualului, preşedintele şi directorii au 3-5 salarii medii. S-a hotărât să se ia cel mai mult. Atunci aveam bani. Dacă suntem un colectiv şi ne stimăm unul pe altul, să o începem de la sine. Mai întâi cedaţi voi şi apoi scădeţi şi de la noi, dacă mai aveţi ce. Vine iarna şi nu avem cu ce plăti serviciile comunale.
Nu văd în acest raport factorul uman. Văd instalarea unui capitalism sălbatic. Nu mai există nicio protecţie socială, de parcă nu am trecut de la comunişti la democraţi, ci invers.
E.Rîbca: Propuneţi să rămânem la sistemul actual de salarizare?
V.Galaicu: Vreau să ştiu cu cât voi avea mai mult după acest proiect de salarizare. Nu ştiu dacă este normal să vorbim despre un proiect, despre principii de salarizare, când nu ştim grila.
În esenţă, grila se va mări de 2 ori. Dacă mi se măreşte norma, voi primi de 2 ori mai mult salariu? Însă bani nu sunt. Pentru aceeaşi bani, cu 100 de lei mai mult voi face normă dublă. Conform art.157 al Codului muncii, normele de muncă pot fi revizuite pe măsura implementării tehnologiilor noi sau perfecţionării celor existente, precum şi utilizării apartajului vechi. Pot să vă demonstrez în 3 minute că tehnica este învechită, microfoanele-s legate cu scoci. În cazul acesta nu trebuie să mărim, ci să micşorăm norma.
A.Dorogan: Am venit prin concurs, am negociat şi am semnat un contract. De ce vă temeţi de evaluare? Totul a fost stabilit conform legislaţiei în vigoare. Noi nu putem stabili nimic suplimentar.

Cu privire la „vechimea în muncă” am oferit interpretarea mea, dar vă dau şi hotărârea Guvernului. Vechimea în muncă poate fi atribuită doar prin hotărâre de Guvern. Avem expertiza de la dl Sîrcu.
V.Galaicu: Am vorbit cu dl Sîrcu. Este legea prin care suntem salarizaţi ca bugetari şi CO trebuie să solicite hotărârea. Dacă cineva dă în judecată, o să plătiţi ani în şir.

A.Dorogan: Noi am scris despre partea variabilă – majorarea conform treptei, inclusiv vechimea în muncă.

V.Galaicu: De aceea cei care au venit cu 3 zile în urmă primesc 8-9 mii lei?
A.Dorogan: Dacă aş fi la o discuţie cu guvernaţii, aş fi la fel de pasionat, căci mi-aş apăra echipa. Aici însă vreau să înţelegeţi clar că împreună trebuie să efectuăm schimbările. Nu am intenţia să manipulez pe nimeni.
Să nu uităm că activăm din bani publici şi în interesul publicului, şi trebuie să gestionăm aceste resurse în interesul publicului. Este acelaşi Caiet de sarcini …
Am propus un mecanism mai clar de salarizare. Am ţinut cont de obiecţiile angajaţilor. Nu discutăm varianta finală a mecanismului ...

M.Surdu: Fac o declaraţie-şoc. Sunt încântat de administraţia noastră. V-aţi transformat într-un club de interese clasic. Aş putea depune o cerere către clubul de interese, care se cheamă CO? Pentru mine este şocant: am venit 2 luni în urmă şi am abordat o problemă, v-am adus argumente ale existenţei favoritismului, ne-am despărţit şi aşa a rămas. De fapt, am făcut o interpelare publică.
Ştiu că nu o să luaţi atitudine. Am o rugăminte. Să publicaţi pe site salariile dvs, dacă sunteţi democraţi. Eu vă spun salariul meu: categoria 17, mai jos de mediu. În ultima lună am avut 3112 lei. Trăiţi dvs cu 2500 mediu pe lună. Nici nu vă mişcaţi din casă …
E.Rîbca: Pot să vă spun că salariul dvs este de peste 6000 de lei.

M.Surdu: Să mergem la contabilitate. Cum aţi calculat? Eu v-am spus ce am ridicat. Declar public că depun o cerere personală către Comisia de evaluare.  Vă rog să o examinaţi.
Eu nu mă tem de evaluare. E doar „întindere de timp”. Am atacat problema 2 luni în urmă. Voi cere diferenţa de salariu, căci unii colegi primesc 9 000 de lei. Sunteţi plătiţi pentru a rezolva probleme. Dacă nu puteţi, demisionaţi căci a demisiona este un lucrul onorabil. Aveţi onoare.
V.Galaicu: Aveţi o mostră de cerere de evaluare? Daţi-ne şi o vom completa.

N.Bolboceanu: Aceasta durează, căci am înţeles că din 2011 se începe. Până atunci sau murim, sau ne ducem la pensie.

A.Dorogan: Au existat contestări asupra acestei grile de nivele şi trepte de salarizare. Am examinat şi am încercat să înţelegem. Ne-am documentat, am înţeles că este un sistem destul de bun. Printr-o hotărâre de Guvern, această grilă va fi utilizată pentru salariaţii din sfera publică.

În baza acestei grile, se poate creşte de la evaluare la evaluare. Vreau să ofer exemple: categoria 15 se remunerează cu 2350 lei, cel care lucrează peste 10 ani are din start 3470 lei. Este diferenţă?

V.Galaicu: Atunci care a fost baza celor 7-8 mii de lei plătiţi noilor angajaţi?
E.Rîbca: În şedinţa în care am aprobat hotărârea CO, prin care am solicitat administraţiei un nou regulament de salarizare, am solicitat administraţiei foarte mult – mecanism, care să răspundă la toate întrebările. Astăzi examinăm doar un raport al Comisiei de evaluare care prezintă problemele, riscurile, perspectivele.
CO urmează să decidă astăzi dacă se va materializa ideea trecerii la un nou sistem de salarizare fără aceste onorarii. În caz contrar, rămâneţi cu ele.
Iniţial, am fost împotriva acestor onorarii. Am sesizat salariile de funcţii de 2-3 mii, care împreună cu onorarii se transformă în salarii de 6-7 mii. Acest fapt îl cunoaşteţi mai bine decât mine. Am crezut şi cred că este necesar să încercăm să scăpăm de acest sistem defectuos. Să trecem la salarii fixe majorate.

Cred că trebuie să discutăm dacă este necesar să trecem de la sistemul existent la un alt sistem, care să se bazeze pe un salariu fix decent.
V.Cucereanu: Cred că este vorba de mentalitate. Ştiu care este atmosfera în colectiv, ştiu că nu aveţi încredere în multă lume.
Nici eu nu mi-am putut închipui că poţi lucra fără onorariu. În 2004 m-am angajat la TV EuroNova Media Grup. Am lucrat jumătate de an fără onorarii, cu un salariu stabil …
Am zis întotdeauna că oamenii de creaţie sunt cei mai importanţi în Companie. Ei trebuie să fie remuneraţi cel mai bine. Cred că este o frică faţă de noul sistem.

Anul trecut am vrut să mă angajez la o altă TV, cu un salariu foarte bun. Trebuia să lucrez peste o zi câte 16 ore. Am stat acolo doar 3 ore, după care am plecat.

Membrii CO discută.

C.Fusu: Stimaţi foşti colegi mă bucur că ne întâlnim aici. Îmi pare rău că nu am reuşit să ne întâlnim mai devreme. Temei pentru participarea mea la această şedinţa a Consiliului de Observatori este scrisoarea, semnată de mai mulţi angajaţi ai Companiei „Teleradio-Moldova” şi adresată Preşedintelui interimar al RM, precum şi către Parlamentul RM. Scrisoarea a fost redresată Preşedintei Comisiei parlamentare de specialitate.

Vreau să vă felicit pentru rezultatele monitorizării campaniei electorale pentru referendum. Aceste rezultate au demonstrat că IPNA Compania „Teleradio-Moldova” este un exemplu bun, spre deosebire de anumite instituţii TV sau radio private, lucru pentru care vă felicit. Acest fapt dovedeşte că Compania „Teleradio-Moldova” este, cel puţin acum, pe un drum corect.
Analizând actuala grila de emisie a TV, am constatat că din 45 de emisiuni doar 7 sunt săptămânale, printre care includ „Povestea de seară”, „Buna dimineaţa” şi „Mesager”. Sunt şi emisiuni noi „Politica în direct” şi „Mesager stop cadru”.

Nemulţumiri sunt. Au apărut conflicte. Este un lucru firesc, deoarece atunci când ceva se promovează schimbări apar diferite opinii. Acelaşi lucru s-a întâmplat la Teatrul de Operă şi Balet, unde a venit o nouă conducere.
Pe lângă faptul că monitorizările arată că ştirile sunt echilibrate, am sesizat şi ce a afirmat dna A.Peru referitor la buletinul de ştiri de ieri. Sunt două echipe de editori la ştiri şi e curios să ştim cine a fost ieri editor.
Pe de o parte, înţeleg această nemulţumire ai unor membri ai colectivului, înţeleg noua conducere şi membrii CO, care au venit într-un sistem moştenit. Şi acest sistem trebuie reformat, dacă vrem să avem instituţie publică.
După întâlnirile cu cetăţenii noştri, am constatat că ei rămân nedumeriţi de caracterul lent al reformelor din Compania „Teleradio-Moldova”, în sensul că este inadmisibil să ai aproximativ 40 de emisiuni cu periodicitate lunară sau bilunară. Vreau să vă spun că reforme se vor face, şi nu doar la Compania „Teleradio-Moldova”, ci în toate instituţiile din RM. Reformele sunt procese dureroase. Poate, este cazul să vă gândiţi să faceţi emisiuni mai puţine, dar mai interesante.
Înţeleg nemulţumirile faţă de salariile existente pe parcursul ultimilor ani. Aceste nemulţumiri sunt în toate instituţiile bugetare, datorate şi crizei economice. Vreau să vă spun că bugetul de stat pentru 2011 va fi unul şi mai auster decât cel pentru 2010. Este moştenirea pe care o avem şi va trebui „să strângem cureaua”.

Ştiu că sunt finanţate 30% din necesităţile Companiei. Dar şi aceşti bani trebuie folosiţi cu mare eficienţă.

Din discuţiile de azi am înţeles că Comisia a lucrat la o nouă filozofie a sistemului de salarizare. Este îmbucurător faptul că aţi inclus în comisie reprezentanţi ai Ministerului Muncii şi ai Sindicatului, că lucraţi în corespundere cu legislaţia în vigoare.

Am desprins ideea nemulţumirilor faţă de ideea unui salariu tarifar. Mai multă lume se împotriveşte aşa-numitelor bonusuri, precum şi faţă de eventualele evaluări. În prezent, în Guvern se lucrează asupra unui nou proiect de lege privind sistemul unic de salarizare a tuturor angajaţilor bugetari din RM şi a sistemului unic de pensionare. Aceste onorarii, adaosuri reprezintă o moştenire a sistemului sovietic. Actualul Cod al muncii urmează a fi revizuit. Dacă vrem să ajungem în Europa, toate legile trebuie ajustate. Deci, mergeţi pe o cale corectă în ceea ce priveşte conceptul.

Referitor la salarii. Ştiu că sunt mici, dar gândiţi-vă şi asupra faptului că IPNA Compania „Teleradio-Moldova” este într-o mare concurenţă cu companiile private de TV. La aceste TV lucrează un număr mult mai mic de angajaţi şi au un ritm de lucru, căruia nu toţi angajaţii rezistă. Dacă activitatea salariatului nu place patronului, atunci acesta reziliază contractul. Aşa s-a procedat la Jurnal TV şi Publika TV. Angajaţii care lucrează în IPNA Compania „Teleradio-Moldova”, din punct de vedere al protecţiei sociale, sunt favorizaţi.
În afară de aceasta, am primit recent o scrisoare de la Î.S. „Radiocomunicaţii”. Compania are o datorie de peste 20 milioane de lei, acumulată de fosta conducere, care pune în pericol existenţa Î.S. „Radiocomunicaţii”, şi prestările de servicii ale acestei întreprinderi către Compania „Teleradio-Moldova”. Urmează a fi găsită o soluţie şi cu privire la achitarea acestor datorii.

În concluzie, vreau să cred că trebuie să existe mai multă comunicare.
Eu îl cred pe domnul A.Dorogan, care a lucrat aici ani în şir, şi a venit cu toată deschiderea pentru a îmbunătăţi situaţia din Companie, pentru a creşte nivelul de profesionalism, a apropia Compania de standardele unei instituţii publice aflate în serviciul publicului. Înţeleg îngrijorările dvs. în legătură cu deciziile Comisiei de evaluare, dar asemenea Comisii de evaluare există peste tot în lume, inclusiv în Franţa unde am avut un stagiu de mai multe luni. Bineînţeles că pe lângă evaluare, instituţiile din Franţa sunt obligate să ofere angajaţilor posibilitatea de a-şi creşte profesionalismul.
Înţeleg că vă este greu să vă desprindeţi de trecut, dar cu toţi trebuie să o facem, inclusiv politicienii şi jurnaliştii.

Am toată deschiderea. Vin în sprijinul acestei instituţii, pentru că ţin foarte mult la ea. Împreuna am luptat pentru ca această instituţie să fie interesantă. Nu vreau să rămânem la etapa emoţiilor şi cu amintirile din trecut. Vă îndemn să vă uitaţi în viitor.

În această instituţie sunt oameni merituoşi, care trebuie puşi în valoare. Dar urmează să fie atraşi şi oameni noi. „Noi” nu înseamnă numaidecât tineri, ci capabili să facă emisiuni interesante, căci menirea instituţiei publice este diferită de cea a celor comerciale. Sunt avantaje, dar şi dezavantaje. Din banii publici ai cetăţenilor, adunaţi la buget, trebuie realizate emisiuni care informează, educă şi distrează. Aveţi mari preocupări în acest sens. Vom trece cu toţii prin greutăţi, dar trebuie să găsim soluţii şi să avem încredere unii în alţii. Suspiciunile, închiderea în sine nu va duce la bine.
Vă mulţumesc pentru această primă întâlnire. Vă doresc succes şi să ştiţi că atât politicienii, cât şi cetăţenii stau cu ochii pe această instituţie, pe care trebuie să o aducem la un nivel foarte înalt.

E.Rîbca: Vă mulţumim şi noi pentru acest prilej de a ajunge la o atmosferă mai calmă. Stimaţi colegi, stimată audienţă, îngăduiţi-mi să anunţ pauză.
După pauză
E.Rîbca: Stimaţi colegi, cred că putem continua.
M.Surdu: Stimaţi membri ai CO, trebuie să plecăm.

E.Rîbca: Personal, văd posibilitatea de a adopta astăzi o decizie în ceea ce priveşte trecerea principială la un sistem de salarizare, în care să lipsească onorariile. Stimaţi angajaţi ai Companiei, doresc să aflu părerea dvs. privind trecerea, de principiu, la un sistem de salarizare.
M.Surdu: Cei care lucrează în sisteme fără onorarii au salarii mari, iar în cazul când au un proiect mai mare li se atribuie bonusuri.
Sunt împotriva onorariilor, căci ştiu sistemul românesc. Am conlucrat la proiectul Eurovision cu un coleg de breaslă din România. El mi-a spus că la o muncă făcută bine nu se teme de evaluări.
Noi le-am avut pe timpul lui Usatâi şi mai târziu.
Este o problemă de corectitudine. Atunci când se atacă demnitatea profesională, nu se va rezolva nimic. Eu repet cazul meu: având categoria 17, am salariu de 3 ori mai mic decât cineva cu categoria 16.

R.Lozinschi-Hadei: Care este soluţia? În momentul când nu ne convine ceva, trebuie să propunem altceva.
M.Surdu: Problema mea mi-o rezolv: voi merge la Comisia de evaluare şi voi solicita cu 50 bani mai mult …
V.Meşină-Prodan: Dacă nu se aprobă aceste principii, nu veţi avea la cine să veniţi.

M.Surdu: Comisia de evaluare există.

Se discută.

V.Meşină-Prodan: În cazul când se aprobă principiile, în cât timp se schimbă sistemul de salarizare?

A.Dorogan: Nu repede. Am lucrat timp de 3 luni. Vom avea nevoie de încă vreo 3 luni. Este nevoie de a lua în consideraţie mai multe criterii.

E.Rîbca: Nu cred că o să se întâmple de 12-24 luni. Trebuie să ne gândim la posibilităţile reale. Acest raport era pregătit o lună în urmă. Am decis să îl discutăm la CO. Modificarea sistemului înseamnă modificarea fişei de post, şi modificarea …
Membrii CO discută.

C.Marin: Abordăm două probleme destul de complicate, inclusiv mărimea salariilor. Din punctul meu de vedere, implementarea sistemul nou de salarizare va dura un an sau doi. Am putea face un proiect-pilot. Altă problemă este mecanismul de aplicare a acestei grile de salarizare. Trebuie să punem accentul pe mecanismul salarizării, criteriile de evaluare ale angajaţilor ş.a.

În România se merge pe autoevaluare. Angajatul îşi dă însuşi notă, după care urmează evaluarea angajatorului. Aceste documente se prezintă la Comisia de evaluare.

Constituirea Comisiei trebuie făcută atent, să nu fie învinovăţită administraţia. În Comisia de evaluare trebuie să fie angajaţi ai Companiei, precum şi persoane dezinteresate din exterior. Am putea într-o perioadă relativ scurtă să adoptăm aceste mecanisme de evaluare. Comisia de evaluare a fost creată mai înainte.

A.Moşanu: Există un punct care nu s-a stipulat şi ar putea fi introdus imediat: recompensa pentru gradul de nocivitate. Ea nu a dispărut şi este un risc pentru angajaţi. Este o sumă care ne va salva, la moment.
C.Marin: Nu avem bani, iar fondul de salarizare nu va creşte. Trebuie să mergem pe raţionalizarea resurselor. Ştiţi că este multă lume, care nu prea face nimic. Codul muncii nu ne permite să concediem angajaţii. Ne conducem de lege.
Se discută.

V.Meşină-Prodan: Când avem noua organigramă?

C.Marin: Nu e o problemă, noi o avem. Dar organigrama nouă, în sine, nu rezolvă nimic. Trebuie să fie un pachet de documente care să includă grila, fişele de post, Caietul de sarcini, normele de muncă.

La Universitate, aplicarea noului sistem de salarizare a durat 2 ani. Propun  să mergem pe principiile de evaluare, dar nu de salarizare. Legea prevede ca în baza deciziei Comisiei de evaluare să se permită trecerea de la o categorie la alta, doar în cazul când ne permite schema de încadrare.
V.Galaicu: Care este rostul evaluării, dacă nu ne putem mări salariile?

C.Marin: Fiecare caz concret urmează să îl examinăm. Dar în lipsa organigramei nu putem modifica prea multe.

M.Surdu: Sunt multe nedreptăţi şi probleme imorale.

E.Rîbca: Stimaţi colegi, este necesară o pauză de vreo 10 minute, ca să vedem dacă aprobăm vreo decizie.

V.Meşină-Prodan: Ceea ce s-a discutat, opiniile angajaţilor nu coincid cu ceea ce au semnat ei în scrisoare. Putem aproba o decizie, ţinând cont de propunerile de azi ale angajaţilor, nu de cele prevăzute în scrisoare.
După pauză
E.Rîbca: Putem începe şedinţa. În conformitate cu discuţiile din pauză, propun spre aprobare următoarea hotărâre a CO:
1. Se ia act de Raportul comisiei pentru evaluarea şi perfecţionarea sistemului de salarizare din IPNA Compania „Teleradio-Moldova” (se anexează).
2. Preşedintele Companiei va elabora mecanismele de implementare a principiilor sistemul de salarizare din IPNA Compania „Teleradio-Moldova”, prevăzute în Raportul comisiei pentru evaluarea şi perfecţionarea sistemului de salarizare din IPNA Compania „Teleradio-Moldova”.

3. Consiliul de Observatori va pune în discuţie, cu regularitate, procesul de reformare a sistemului de salarizare.

4. Se recomandă preşedintelui Companiei să organizeze consultări publice suplimentare cu angajaţii Companiei în vederea implementării principiilor noului sistemul de salarizare din IPNA Compania „Teleradio-Moldova”, prevăzute în Raportul comisiei pentru evaluarea şi perfecţionarea sistemului de salarizare din IPNA Compania „Teleradio-Moldova”.

5. Anexa Raportul comisiei pentru evaluarea şi perfecţionarea sistemului de salarizare din IPNA Compania „Teleradio-Moldova este parte integrantă a prezentei hotărâri.

6. Prezenta hotărâre intră în vigoare în ziua adoptării.
V.Cucereanu: Propun să eliminăm cuvântul suplimentare.

V.Meşină-Prodan: Aş vrea să fac câteva recomandări de principiu în legătură cu raportul. La pagina 3, „componentele sistemului”, nu se spune nimic despre studiile angajaţilor.

A.Dorogan: Este vorba de legislaţie.

A.Peru-Balan: Poate să conţină sintagma „pregătire profesională”.

V.Meşină-Prodan: Dacă cineva face cursuri suplimentare, este promovat? Altceva, ce este foarte important, este că trebuie să stimulăm emisiunile foarte vizionate în funcţie de rating-ul emisiunii.

V.Cucereanu: Nu toate rating-urile sunt dovada calităţii. Am putea folosi criteriul rating-ului în cazuri anumite.

A.Dorogan: Avem o mapă întreagă de propuneri, pe care le vom analiza. Dispuneţi de o variantă mai veche a raportului. Acum avem o variantă mai recentă, în care se conţin multe propuneri bune şi exacte. Ţinem cont de ele la elaborarea documentelor de evaluare.
V.Meşină-Prodan: Altă chestie ţine de onorariu. Aici scrie „filmele de ficţiune”. Să dea Dumnezeu să le facem, spectacole televizate şi radiofonice. Sunt câteva proiecte speciale. Acestea au fost recomandările mele.
A.Dorogan: Vom mai detalia cu alte proiecte de proporţii.
E.Rîbca: Reiterez întrebarea dacă sunt propuneri privind textul hotărârii? Nu sunt. Propun încheierea dezbaterilor.
S-a votat: “Pentru” – unanim (7 voturi). (Dl T.Tataru a plecat)
E.Rîbca: Supun votului hotărârea nr.194 Cu privire la principiile noului sistem de salrizare, textul căreia l-am dat citirii.
S-a votat: “Pentru” – unanim (7 voturi).

E.Rîbca: Următoarea chestiune din Ordinea de zi este Raportul Asociaţiei Presei Electronice APEL „Monitorizarea reflectării campaniei electorale pentru Referendumul constituţional din 5 septembrie 2010”. În acest context vreau să ofer cuvântul drei A.Gonţa, reprezentantă a APEL.
A.Gonţa: Bună seara tuturor membrilor CO. Aveţi raportul în mape. Este şi un rezumat plasat pe site-ul www.apel.md. Voi încerca să enunţ anumite concluzii.
Monitorizarea a fost efectuată în perioada 5 august – 5 septembrie. Este prima etapă. Urmează să monitorizăm etapa dintre Referendum şi începutul oficial al campaniei electorale, campania electorală şi alegerea başcanului Găgăuziei.

S-a urmărit cum a fost reflectată campania pentru Referendumul constituţional. Subiect al monitorizării l-au constituit programele de ştiri/actualităţi; publicitatea electorală gratuită şi contra plată; timpii de antenă gratuiţi destinaţi mesajelor electorale; spoturile de educaţie electorală; emisiunile de educaţie electorală şi dezbaterile electorale – toate care sunt difuzate în prime-time.
Au fost monitorizate 111 ştiri la TV Moldova 1 şi 266 la Radio Moldova. Din volumul total al ştirilor, la Moldova 1 un sfert au fost ştiri conflictuale, restul au fost simple.
Aş vrea să menţionez că 10% din ştirile conflictuale la Radio Moldova au fost  scrise în temeiul unei singure surse. Cu excepţia a 4 cazuri, autorii ştirilor au adoptat o atitudine imparţială.
Am spus şi la conferinţa de presă că pentru prima dată, din 2003, IPNA Compania „Teleradio-Moldova” a reflectat relativ adecvat, echilibrat şi multilateral procesul electoral .
IPNA Compania „Teleradio-Moldova” a oferit şanse egale tuturor formaţiunilor politice în utilizarea timpilor de antenă în scopuri electorale. O parte dintre participanţii la referendum au ratat această oportunitate. PPCD a utilizat cel mai mare volum de timpi oferiţi pentru publicitate electorală şi timpi de antenă gratuiţi. PLDM şi PDM deţin întâietatea la capitolul publicitate electorală contra plată.

Există şi unele derogări nesemnificative de la cerinţele normelor legale, şi anume: nu s-a respins un spot de publicitate electorală, care avea o durată mai mică de 30 de secunde, ceea ce contravine legislaţiei; Radio Moldova a difuzat în aceeaşi zi spoturi publicitare a două partide în volum ce depăşea 60 de secunde.
Raportul nostru analizează activitatea IPNA „Teleradio-Moldova” în comparaţie cu activitatea IPRA „Teleradio-Găgăuzia”. Cel mai mare decalaj s-a observat în ce priveşte spoturile de educaţie electorală, cea din urmă neglijând acest aspect al procesului electoral.

Ultima remarcă pe care am inclus-o şi în raport este cea cu referire la dezbateri. S-a ajuns la concluzia că IPNA Compania „Teleradio-Moldova” a organizat dezbateri într-un format nou, mai eficient decât cele din perioadele electorale precedente.
Am fost rugată de colegii de la APEL să vorbesc cu directorul Departamentului de monitorizare de la Companie pentru a stabili o întâlnire, în vederea ajustării fişelor de monitorizare, astfel încât să fie cât mai asemănătoare.
Începând cu 7 septembrie şi până la începerea oficială a campaniei electorale vom monitoriza programele de la Moldova 1 şi Radio Moldova.

E.Rîbca:  Stimaţi colegi, aveţi întrebări?
V.Cucereanu: Aţi adus la cunoştinţă partidelor că nu şi-au folosit timpii de antenă? Cum explică ei?

A.Gonţa: Nu au fost informaţi în mod special.

E.Rîbca: Deoarece alte întrebări nu sunt, înaintez spre examinare proiectul următoarei hotărâri a CO Cu privire la rezultatele monitorizării. CO hotărăşte:

1. Se ia act de Raportul Asociaţiei Presei Electronice APEL „Monitorizarea reflectării campaniei electorale pentru Referendumul constituţional din 5 septembrie 2010”.

2. Se recomandă preşedintelui Companiei să stimuleze material salariaţii de la radiodifuziune şi televiziune, care au fost implicaţi în reflectarea campaniei electorale pentru Referendumul constituţional din 5 septembrie 2010. 
Propunerea referitor la stimularea materială îmi aparţine. Sunt rezultate bune, fapt care nu s-a mai întâmplat în activitatea Companiei.
Aveţi în mape fişa de monitorizare. Am fost surprins de rugămintea  reprezentantului APEL de a pune în discuţie posibilitatea elaborării unei fişe comune pentru APEL şi Companie, astfel încât monitorizarea să fie efectuată în baza aceloraşi criterii. Am putea să elaborăm următoarea recomandare: Se recomandă preşedintelui Companiei să utilizeze în monitorizarea emisiunilor de ştiri Fişa de monitorizare ştiri/subiecte politice, expusă în Anexa care este parte integrantă a prezentei hotărâri, adică proiectul Fişei de monitorizare elaborată de APEL.
Cred că este un lucru util, căci nu am văzut în Compania „Teleradio-Moldova” o fişă de monitorizarea mai bună. Propun, astfel, acesta doar recomandăm utilizarea acestei fişe.

R.Lozinschi-Hadei: Este o normă europeană, catalogarea femei/bărbaţi?

E.Rîbca: Da.

V.Cucereanu: Propun o altă formulă: de a aduce în concordanţă sau de a ajusta...

E.Rîbca: Noi doar recomandăm. În momentul în care Compania „Teleradio-Moldova” elaborează o fişă mai bună, personal voi fi bucuros. Pot supune votului hotărârea cu includerea punctului 3?

S-a votat: “Pentru” – 6 voturi.

                  „Abţinut” – 1 vot (A.Peru-Balan).

E.Rîbca: Următoarea chestiune din Ordinea de zi – Diverse. În acest context, vreau să vă anunţ că am primit azi o scrisoare din partea administraţiei, prin care se prezintă o notă informativă a Comisiei privind depozitarea şi comercializarea bunurilor demontate în urma reparaţiei blocului Centrului TV. Nu am reuşit să studiez problema.

Următoarea scrisoare. CO, în calitate de angajator al preşedintelui Companiei, directorilor radio şi TV, urmează să examineze şi să decidă programarea concediilor de odihnă anuale ale conducerii Companiei. În acest sens, a venit următorul demers: s-a solicitat perioada concediului pentru C.Marin – de la 06 februarie 2011, A.Dorogan – de la 20 decembrie 2010, A.Sîrbu – de la 17 septembrie 2010.

Propun să adoptăm o hotărâre privind aprobarea acestor perioade.

A.Peru-Balan: Sunt unele lucruri, pe care le aud din stradă. M.Scoarţă a fost schimbat cu E.Josanu. Spuneţi-mi, ce se întâmplă?
E.Rîbca: Şi eu am auzit din stradă şi am înaintat întrebarea preşedintelui Companiei. Răspunsul a fost prompt: nu, dar nu se exclude. Propun să revenim la subiectul dat în şedinţa viitoare.

Supun votului hotărârea în discuţie.

S-a votat: “Pentru” – 6 voturi (V.Meşină-Prodan a ieşit).

E.Rîbca: Următorul demers este din 13 septembrie: Solicit extinderea grilei de emisie a TV Moldova 1 până la 15 octombrie 2010. Extinderea termenului ne va ajuta să pregătim mai minuţios schimbările în grilă. Semnat de A. Sîrbu. Ce propuneri aveţi?

A.Peru-Balan: Noi nu avem alternative. Nu putem respinge.

E.Rîbca: Dnă N.Beregoi, am o cerere de la dl T.Tataru. Este înregistrată?

N.Beregoi: Nu.
E.Rîbca: Atunci nu o pun în discuţie. Cine vrea să o vadă, are tot dreptul. Nu este înregistrată şi nu exclud că nici nu va fi înregistrată … Am primit-o personal de la dl T.Tataru.
Vreau să supun votului, proiectul următoarei hotărâri cu privire la monitorizarea de către membrii Consiliului de Observatori a asigurării cu computere a IPNA Compania „Teleradio-Moldova”. CO hotărăşte:

1. Se ia act de informaţia privind asigurarea cu computere a IPNA Compania „Teleradio-Moldova”, prezentată în Anexa nr.1 Lista calculatoarelor, Casa Radio şi Anexa nr.2 Lista calculatoarelor, Televiziune.

2. În numele Consiliului de Observatori, până pe data de 30 decembrie 2010, Vitalie ŢAPEŞ şi Tudor TATARU va verifica asigurarea cu computere a IPNA Compania „Teleradio-Moldova” în conformitate cu Anexa nr.1 şi Anexa nr.2, informând Consiliul de Observatori despre acţiunile întreprinse.

3. Anexa nr.1 Lista calculatoarelor, Casa Radio (6 pagini) şi Anexa nr.2 Lista calculatoarelor, Televiziune (14 pagini) sunt părţi integrante ale prezentei hotărâri.

Vă reamintesc că v-am expediat informaţia în ceea ce priveşte calculatoarele şi este un ordin al preşedintelui Companiei privind formarea unei comisii speciale. Această comisie poate fi completată cu membrii CO. În acest context am elaborat acest proiect prin care delegăm 2 persoane.
M.Şlapac: T.Tataru a scris o cerere. Ce facem?

E.Rîbca: Îl excludem? Propuneţi alte candidaturi.
V.Cucereanu: Este suficient o persoană.

E.Rîbca: Pot supune votului? Cine este pentru aprobare?

S-a votat: “Pentru” – 6 voturi (V.Meşină-Prodan a ieşit).

E.Rîbca: Stimaţi colegi, v-am expediat structura Raportului Companiei „Teleradio-Moldova” pentru 2010?
A.Peru-Balan: Nu.
E.Rîbca: În acest caz, subiectul va fi pus în discuţie la următoarea şedinţă aCO. Am epuizat subiectele pe care doream să le pun în discuţie.

A.Peru-Balan: Am nişte propuneri. Azi s-a vorbit tangenţial despre boala unor angajaţi. Propun să recomandăm preşedintelui Companiei să organizeze o testare a nivelului de radiaţie.
V.Cucereanu: Trebuie să se analizeze condiţiile nocive.
E.Rîbca: Propuneţi să supunem discuţiei această problemă?

A.Peru-Balan: Este cazul.

E.Rîbca: Stimaţi colegi, propun să încheiem şedinţa de azi. Am uitat să supun votului hotărârea cu privire la extinderea grilei de emisie până la 15 octombrie.

S-a votat: “Pentru” – unanim (7 voturi).

E.Rîbca: Supun votului încheierea şedinţei.
S-a votat: “Pentru” – unanim (7 voturi).

Şedinţa s-a finisat la 19:40
Descifrare:

Natalia BEREGOI __________________

Au semnat:

1. Eugeniu RÎBCA       __________ Preşedintele Consiliului de Observatori

2. Viorica  BOGATU     _________ Secretarul şedinţei Consiliului de Observatori  

3. Viorica MEŞINĂ-PRODAN ________________

4. Aurelia PERU-BALAN ____________

5. Vitalie ŢAPEŞ ___________________

6. Raisa LOZINSCHI-HADEI _________

7.Mariana ŞLAPAC ________________

8. Tudor TATARU _________________

Preşedintele CO __________                                           LŞ                     Secretarul şedinţei CO  ________________


